
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	             Bucureşti,  2.10.2006 

               Nr.  P.l.X-361/2006


RAPORT

asupra propunerii legislative privind autorizarea şi activitatea traducătorilor juraţi
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind autorizarea şi activitatea traducătorilor juraţi, trimisă cu adresa nr. P.l.x-361, din 25 aprilie 2006, înregistrată sub nr. 31/ 567 din 26 aprilie 2006.
Potrivit prevederilor art. 75 din Constituţie şi ale art. 92 alin.9 pct.1 din Regulamentul Camerei Deputaţilor, Camera Deputaţilor este  Cameră decizională în cazul acestei iniţiative legislative. 

Senatul a respins propunerea legislativă în şedinţa din  18 aprilie 2006.

Guvernul, în punctul său de vedere, transmis cu  nr. 148/13.01.2006, a precizat că nu susţine adoptarea acestei propuneri legislative în forma prezentată.
Consiliul Legislativ  a avizat favorabil  propunerea legislativă, conform avizului nr. 1517/27.10.2005.

Comisia pentru buget, finanţe şi bănci şi Comisia pentru muncă şi protecţie socială au avizat negativ iniţiativa legislativă, conform avizelor nr. 304/25.05.2006 şi, respectiv, 27/332/31 mai. 2006.
Propunerea  legislativă are ca obiect de reglementare crearea cadrului legal comun în material activităţii de traducere desfăşurată de persoane specializate, la solicitarea unor organe sau instituţii ale sistemului judiciar.

Propunerea legislativă face parte din categoria legilor ordinare. 

În conformitate cu prevederile art. 61 din Regulamentul Camerei Deputaţilor, membrii comisiei  au examinat propunerea legislativă în şedinţa din 2 octombrie 2006.

La lucrările comisiei au fost prezenţi 14 deputaţi, din totalul de 26   membri ai comisiei.

· Analizând propunerea legislativă, membrii comisiei au apreciat că aceasta nu poate fi acceptată pentru următoarele considerente: 
· Noţiunea de „juraţi” constituie o noţiune ce nu este reglementată în dreptul românesc În legislaţiile statelor în care ea este reglementată are un alt sens decât cel avut în vedere de propunerea legislativă;
· Prin prevederile propuse s-ar crea o discriminare între cetăţenii români şi cei ai Uniunii Europene şi din Spaţiul Economic European care pot fi autorizaţi să exercite profesia de traducător jurat doar dacă au domiciliul sau reşedinţa permanentă în România de 3 ani. Discriminarea constă în faptul că în baza legislaţiei în materie, şi anume O.U.G. nr. 102/2005 privind libera circulaţie pe teritoriul României a cetăţenilor statelor membre ale Uniunii Europene şi Spaţiului Economic European reşedinţa permanentă se va dobândi, la data aderării României la Uniunea Europeană, după o perioadă de şedere continuă şi legală de mai mult de 5 ani. În consecinţă, cetăţenii statelor membre ar putea deveni traducători juraţi după o şedere de minimum 8 ani în România, în timp ce un cetăţean român trebuie să dovedească o şedere de doar 3 ani.

· Prevederile referitoare la reglarea tarifelor prestaţiilor exclusiv prin raportul dintre cerere şi ofertă şi nu pe cale  administrativă sunt în măsură să îngreuneze accesibilitatea acestui serviciu de interes public.
În urma dezbaterii în comisie, s-a hotărât, cu unanimitate de voturi, să se propună plenului Camerei Deputaţilor respingerea propunerii legislative privind autorizarea şi activitatea traducătorilor juraţi.

